স্বাধীনতা ঘোষণা করল কাতালুনিয়া। আঞ্চলিক পার্লামেন্টে ভোটাভুটির পর কাতালান প্রেসিডেন্ট কার্লেস পুইদমোঁ ঘোষণা করলেন, স্পেনের কর্তৃত্ব থেকে মুক্ত হয়ে কাতালুনিয়া নিজেকে স্বাধীন, সার্বভৌম, সমাজতান্ত্রিক গণতন্ত্র হিসেবে ঘোষণা করছে। পাল্টা পদক্ষেপ করেছে স্পেনের সরকারও। মাদ্রিদে শুক্রবার স্পেনের পার্লামেন্ট ভোটাভুটির মাধ্যমে সিদ্ধান্ত নিয়েছে, কাতালুনিয়ায় ১৫৫ ধারা প্রয়োগ করা হবে। এই ধারা প্রয়োগ করে স্পেনের প্রধানমন্ত্রী কাতালুনিয়ার আঞ্চলিক সরকারকে বরখাস্ত করে ওই অঞ্চলের শাসন ব্যবস্থা নিজের হাতে নিতে পারবেন। শুক্রবার বার্সেলোনায় কাতালুনিয়া আঞ্চলিক পার্লামেন্টে স্বাধীনতার প্রস্তাবের উপর ভোটাভুটি হয়। স্পেনপন্থী দলগুলি ভোট বয়কট করে। তবে কাতালান প্রেসিডেন্ট কার্লেস পুইদমোঁর অনুগামীরা স্বাধীনতার পক্ষে ভোট দেন এবং স্বাধীনতার প্রস্তাব ৭০-১০ ভোটে জয়ী হয়। এই জয়ের পর পুইদমোঁ আনুষ্ঠানিক ভাবে স্বাধীনতা ঘোষণা করেন এবং কাতালুনিয়াকে স্বাধীন রাষ্ট্র হিসেবে স্বীকৃতি দেওয়ার জন্য অন্যান্য দেশকেও অনুরোধ করেন। কাতালুনিয়া পার্লামেন্ট এই পদক্ষেপ করার পর স্পেনের প্রধানমন্ত্রী মারিয়ানো রাজয় গোটা দেশে শান্তি বজায় রাখার আহ্বান জানান। তার পরেই মাদ্রিদে পার্লামেন্টের উচ্চকক্ষ সেনেটে কাতালুনিয়া নিয়ে আলোচনা ও ভোটাভুটি হয়। সেনেটের অধিকাংশ সদস্য কাতালুনিয়ার সরকারকে বরখাস্ত করে সেখানে কেন্দ্রীয় শাসন জারির পক্ষে ভোট দেন। স্পেনের কেন্দ্রীয় সরকারের বিরুদ্ধে বঞ্চনার অভিযোগ তুলে বেশ কিছু দিন ধরেই আরও বেশি স্বায়ত্তশাসনের দাবি জানাচ্ছিলেন কাতালনরা। সে দাবিকে মাদ্রিদ স্বীকৃতি না দেওয়ায় স্বাধীনতার দাবি তীব্র হতে থাকে। শুক্রবার সে লড়াই চূড়ান্ত পর্যায়ে পা রাখল। কাতালাত স্বাধীনতাপন্থীদের সঙ্গে স্পেনের সরকারের চূড়ান্ত সঙ্ঘাতের দরজা খুলে গেল।